《念奴娇 石君追溯旧游，为拈此解》
清代·萧恒贞

莫愁湖畔，早十年、携得桃家双桨。几度东风芳草绿，知否个侬无恙。

往事云沉，闲情水皱，脉脉堪凝想。白门娇柳，靓妆曾斗眉样。

闻道灯底秋心，亲题兰帕，偷学词人蒋。暮雨潇潇蓬背彻。

抵似玉钗低唱。倚柁煎茶，临波拓镜，丰姿真无两。

旧游如梦，为君添倍惆怅。

作者简介：萧恒贞，字月楼，高安人，芗泉方伯妹，山西泽州知府丹徒周天麟室，天麟亦工词，闺中唱和，人以赵管比之。